**V Prešove na Kongrese rodiny zverejnili správu Kongregácie pre katolícku výchovu**

Včera, v utorok 11. novembra, v Prešove začal trojdňový Kongres rodiny. Je jedným z podujatí Roka rodiny, ktorý prebieha v Prešovskej gréckokatolíckej archieparchii. Dnes, v stredu 12. novembra dopoludnia, bude jeho súčasťou akademická slávnosť, počas ktorej Prešovská univerzita na návrh Gréckokatolíckej teologickej fakulty udelí čestný doktorát kardinálovi Stanisławovi Dzwiszovi, krakovskému arcibiskupovi a metropolitovi.

 Prvý deň Kongresu, ktorého hlavnými organizátormi sú Gréckokatolícky arcibiskupský úrad a Gréckokatolícka teologická fakulta Prešovskej univerzity (GTF PU) v Prešove, priniesol vzácne prekvapenie. Prešovský arcibiskup a metropolita Mons. Ján Babjak SJ zverejnil správu Kongregácie pre katolícku výchovu z Ríma, ktorá 28. októbra 2014 prijala, na základe splnenia náročných kritérií, Gréckokatolícku teologickú fakultu patriacu do zväzku Prešovskej univerzity zároveň za jednu z katolíckych teologických fakúlt na svete, ktoré patria pod túto kongregáciu. Na Slovensku je to tretia takáto fakulta.

Kongres rodiny začal archijerejskou svätou liturgiou v Katedrále sv. Jána Krstiteľa, na ktorej hlavný celebrant Mons. Ján Babjak SJ v homílii hovoril o dobrej modlitbe, pretože v evanjeliu zaznela modlitba Otčenáš. „Začíname Kongres rodiny dobrou modlitbou, lebo eucharistická modlitba je tá najlepšia a najsilnejšia modlitba. Tri dni budeme mať pred očami rodinu, predovšetkým kresťanskú rodinu, ktorá sa modlí a za ktorú sa modlíme“, povedal vladyka. Koncelebrovali aj bratislavský eparchiálny biskup Mons. Peter Rusnák, pomocný prešovský biskup Mons. Milan Lach SJ a veľa kňazov, ktorí prišli na Kongres rodiny.

 Na pôde GTF PU program pokračoval úvodným slovom dekana fakulty Mons. prof. Petra Šturáka. S pozdravným slovom vystúpil rektor PU prof. René Matlovič. Nosnými boli tri prednášky. Mons. Ján Babjak SJ hovoril o biskupskej synode o rodine, na ktorej sa zúčastnil ako jeden zo synodálnych otcov. Mons. Milan Chautur CSsR, košický eparchiálny biskup a predseda Rady KBS pre rodinu predostrel prácu tejto Rady pre konkrétnu pastoráciu rodín a podpredseda NR SR Ján Figeľ vysvetlil ústavnú ochranu manželstva na Slovensku.

 Popoludní v rámci akademickej vyšehradskej spolupráce vystúpili hostia z Maďarska, Českej republiky a Poľska a nakoniec domáci prednášatelia. Bohatá diskusia ukončila prvý deň Kongresu.

 Dnes, v stredu 12. novembra, po udelení čestného doktorátu, bude o 15:50 Kongres pokračovať v Katedrále sv. Jána Krstiteľa modlitbou Akatistu požehnania rodín a archijerejskou svätou liturgiou a o 19:00 koncertom 20 rokov skupiny Anastasis v Kine Scala v Prešove.

 Ľubomír Petrík